b"\n_START_ARTICLE_\nJa\xc5\xa1a Heifecas\n_START_PARAGRAPH_\nJa\xc5\xa1a Heifecas (1901\xc2\xa0m. vasario 2 d.\xc2\xa0\xe2\x80\x93 1987\xc2\xa0m. gruod\xc5\xbeio 11 d.)\xc2\xa0\xe2\x80\x93 pasaulinio garso smuikininkas, virtuozas, vunderkindas._NEWLINE_Ja\xc5\xa1a Heifecas buvo vienas garsiausi\xc5\xb3 XX a. smuikinink\xc5\xb3, da\xc5\xbenai vadinamas smuiko karaliumi arba XX a. Paganiniu. Pasi\xc5\xbeym\xc4\x97j\xc4\x99s i\xc5\xa1skirtiniu virtuozi\xc5\xa1kumu ir emocionalumu jis tapo atlik\xc4\x97jo idealu daugeliui pasaulio koncert\xc5\xb3 sali\xc5\xb3 klausytoj\xc5\xb3. Prad\xc4\x97j\xc4\x99s savo gyvenimo keli\xc4\x85 Vilniuje, \xc5\xa1\xc4\xaf miest\xc4\x85 Ja\xc5\xa1a Heifecas i\xc5\xa1garsino visame pasaulyje ir tapo vienu ry\xc5\xa1kiausi\xc5\xb3 Lietuvos sostin\xc4\x97s ambasadori\xc5\xb3.\n_START_SECTION_\nVaikyst\xc4\x97\n_START_PARAGRAPH_\nGim\xc4\x97 Vilniuje. Sulauk\xc4\x99s vos trej\xc5\xb3 met\xc5\xb3 i\xc5\xa1 savo t\xc4\x97\xc4\x8dio Ruvimo Heifeco gavo smuikel\xc4\xaf ir buvo prad\xc4\x97tas mokyti groti. 1906 metais gabus vaikas priimamas \xc4\xaf Vilniaus imperatori\xc5\xa1kos rus\xc5\xb3 muzikos draugijos mokykl\xc4\x85, kur smuik\xc4\x85 studijuoja pas L. Auerio mokin\xc4\xaf Elia Malkin\xc4\x85. Nepaprastai spartus J. Heifeco k\xc5\xabrybinis brendimas leido jam greitai baigti mokykl\xc4\x85. Puikiai i\xc5\xa1laik\xc4\x99s baigiam\xc4\x85j\xc4\xaf egzamin\xc4\x85, muzikos mokykl\xc4\x85 jis paliko sulauk\xc4\x99s vos a\xc5\xa1tuoneri\xc5\xb3 met\xc5\xb3. Pirmasis didelis vie\xc5\xa1as J. Heifeco pasirodymas \xc4\xafvyko Kaune, kur 1909 met\xc5\xb3 gegu\xc5\xbe\xc4\x97s 2 d. jis grie\xc5\xbe\xc4\x97 labdaringame koncerte. Spauda ra\xc5\xa1\xc4\x97: \xe2\x80\x9ema\xc5\xbeametis smuikininkas Heifetzas suk\xc4\x97l\xc4\x97 tikr\xc4\x85 furor\xc4\x85. Jam tik a\xc5\xa1tuoneri; tai nuo \xc5\xbeem\xc4\x97s vos matomas, neseniai prad\xc4\x97j\xc4\x99s kalb\xc4\x97ti vaikas, o jau dr\xc4\x85siai i\xc5\xa1eina \xc4\xaf scen\xc4\x85 ir grie\xc5\xbeia Mendelssohno koncert\xc4\x85, Sarasates fantazij\xc4\x85 \xe2\x80\x9eFaustas\xe2\x80\x9c. Ir kaip grie\xc5\xbeia! Stryko \xc5\xa1trichas dr\xc4\x85sus, ma\xc5\xbeas strykas teisingai i\xc5\xa1d\xc4\x97stomas, atlikimas toks muzikalus, jog malonu klausytis. Publika \xc5\xbeav\xc4\x97josi talentingu berniuku ir tik sk\xc4\x97s\xc4\x8diojo rankomis, i\xc5\xa1 kur toks fenomenas atsirado\xe2\x80\x9c. 1910 metais su \xc5\xa1eima i\xc5\xa1vyko \xc4\xaf Peterburg\xc4\x85, kur nemokamus mokslus direktoriaus Aleksandro Glazunovo d\xc4\x97ka t\xc4\x99s\xc4\x97 konservatorijoje pas Joanes\xc4\x85 Nalbandian\xc4\x85, o v\xc4\x97liau pateko \xc4\xaf legendinio pedagogo Leopoldo Auerio klas\xc4\x99.\n_START_SECTION_\nAnkstyvoji karjera\n_START_PARAGRAPH_\nJ. Heifecas, studij\xc5\xb3 metais rod\xc4\x99s absoliu\xc4\x8diai i\xc5\xa1skirtin\xc4\xaf progres\xc4\x85, greitai tapo konservatorijos pa\xc5\xbeiba ir prad\xc4\x97jo koncertuoti po vis\xc4\x85 Rusijos imperij\xc4\x85. 1911 metais J. Heifecas debiutuoja Odesoje. Visi muzikos myl\xc4\x97tojai, nor\xc4\x97j\xc4\x99 i\xc5\xa1girsti jau legendomis palydim\xc4\x85 vunderkind\xc4\x85, niekaip negal\xc4\x97jo tilpti \xc4\xaf sal\xc4\x99. Prie biliet\xc5\xb3 kas\xc5\xb3 netgi kilo pe\xc5\xa1tyn\xc4\x97s d\xc4\x97l galimyb\xc4\x97s patekti \xc4\xaf Jaschos pasirodym\xc4\x85._NEWLINE_Netrukus sek\xc4\x97 koncertai Europoje, o 1913 metais jis pirm\xc4\x85 kart\xc4\x85 grojo su orkestru, atlikdamas P. \xc4\x8caikovskio koncert\xc4\x85 smuikui su Berlyno simfoniniu orkestru._NEWLINE_B\xc5\xabdamas dvylikos met\xc5\xb3, jaunuolis labai \xc4\xafsp\xc5\xabdingai atlikdavo P. \xc4\x8caikovskio, H. V. Ernsto, M. Brucho koncertus, virtuozines N. Paganinio, P. Sarasat\xc4\x97s, F. Kreislerio pjeses, taip pat filosofin\xc4\x97s pajautos reikalaujan\xc4\x8dius J. S. Bacho k\xc5\xabrinius, stebindamas klausytojus ir recenzentus garso sodrumu bei gro\xc5\xbeiu, frazavimo lankstumu, techniniu virtuozi\xc5\xa1kumu, grie\xc5\xbeimo lengvumu, skoningumu ir artisti\xc5\xa1kumu\xc2\xa0\xe2\x80\x93 tuo, k\xc4\x85 savo mokiniams dieg\xc4\x97 L. Aueris.\n_START_SECTION_\nEmigracija ir pasaulinis pripa\xc5\xbeinimas\n_START_PARAGRAPH_\n1914 metais Europoje kil\xc4\x99s karas sukaust\xc4\x97 muzikin\xc4\xaf gyvenim\xc4\x85, J. Heifecas su t\xc4\x97vu gr\xc4\xaf\xc5\xbeo \xc4\xaf Peterburg\xc4\x85 ir t\xc4\x99s\xc4\x97 studijas bei koncertavo. 1915 met\xc5\xb3 vasar\xc4\x85, L. Auerio mokiniai lydimi profesoriaus koncertavo Norvegijoje. 1917 met\xc5\xb3 vasar\xc4\x85 J. Heifecas sulauk\xc4\x97 pasi\xc5\xablymo vykti koncertams \xc4\xaf Jungtines Amerikos Valstijas. Pasinaudoj\xc4\x99 galimybe i\xc5\xa1tr\xc5\xabkti i\xc5\xa1 karo kamuojamos Europos bei revoliucin\xc4\x97mis nuotaikomis gyvenan\xc4\x8dios Rusijos, Heifecai i\xc5\xa1sireng\xc4\x97 \xc4\xaf ilg\xc4\x85, du m\xc4\x97nesius trukusi\xc4\x85 kelion\xc4\x99, ir per Sibir\xc4\x85 bei Japonij\xc4\x85 galiausiai nuvyko \xc4\xaf JAV._NEWLINE_Pirmasis Heifeco koncertas, presti\xc5\xbein\xc4\x97je New York'o \xe2\x80\x9eCarnegie Hall\xe2\x80\x9c sal\xc4\x97je 1917\xc2\xa0m. spalio 27 d. susilauk\xc4\x97 i\xc5\xa1skirtinio d\xc4\x97mesio ir labai entuziasting\xc5\xb3 vertinim\xc5\xb3 tiek i\xc5\xa1 publikos, tiek i\xc5\xa1 spaudos._NEWLINE_Po debiuto Niujorke J. Heifecas tapo vienas ry\xc5\xa1kiausi\xc5\xb3 muzikant\xc5\xb3 pasaulyje. Presti\xc5\xbein\xc4\x97s sal\xc4\x97s kviet\xc4\x97 j\xc4\xaf koncertuoti, o jo grie\xc5\xbeim\xc4\x85 \xc4\xafra\xc5\xa1in\xc4\x97jo garsiausios garso \xc4\xafra\xc5\xa1\xc5\xb3 kompanijos. 1920 metais J. Heifecas pirm\xc4\x85 kart\xc4\x85 koncertavo Londone, 1921\xc2\xa0m. gastroliavo po Australij\xc4\x85, 1923\xc2\xa0m. jo smuikas buvo girdimas Azijos \xc5\xa1alyse, kiek v\xc4\x97liau Lotyn\xc5\xb3 Amerikoje ir Artimuosiuose Rytuose. 1925 metais Heifecas gavo Amerikos pilietyb\xc4\x99 ir liko gyventi \xc5\xa1ioje \xc5\xa1alyje. Jo namais tapo Beverli Hilso miestas, Kalifornijoje, kur jis apsistojo iki pat gyvenimo pabaigos._NEWLINE_J. Heifecas grojo Stradivarijaus, Gvarnieri smuikais. Draugavo su kompozitoriais broliais Ger\xc5\xa1vinais. Gastroliavo visame pasaulyje. 1959 metais grojo Jungtini\xc5\xb3 taut\xc5\xb3 organizacijos jubiliejiniame koncerte. Jo gimimo \xc5\xa1imtme\xc4\x8diui pa\xc5\xbeym\xc4\x97ti Vilniuje greta prezident\xc5\xabros atidengta memorialin\xc4\x97 lenta, surengtas pirmasis Tarptautinis J.Heifeco smuikinink\xc5\xb3 konkursas.\n_START_SECTION_\n\xc5\xa0eimyninis gyvenimas\n_START_PARAGRAPH_\n1928 metais Heifecas ved\xc4\x97 nebyliojo kino \xc5\xbevaig\xc5\xbed\xc4\x99 Florens Vidor. Pora susilauk\xc4\x97 dviej\xc5\xb3 vaik\xc5\xb3\xc2\xa0\xe2\x80\x93 dukters Josefos ir s\xc5\xabnaus Roberto. T\xc4\x97tis abu juos mok\xc4\x97 groti smuiku, ta\xc4\x8diau profesionaliais atlik\xc4\x97jais jie netapo. 1945 metais Jas\xc5\xa1a ir Florens i\xc5\xa1siskyr\xc4\x97. Antr\xc4\x85j\xc4\xaf kart\xc4\x85 J. Heifecas ved\xc4\x97 1947 metais. Kartu savo antr\xc4\x85ja \xc5\xbemona Franes \xc5\xa0pygelberg jis susilauk\xc4\x97 antrojo s\xc5\xabnaus, kur\xc4\xaf pavadino D\xc5\xbeosefu. Su antr\xc4\x85ja \xc5\xbemona jis taip pat i\xc5\xa1siskyr\xc4\x97\xc2\xa0\xe2\x80\x93 1962 metais."